**Lacrima Basarabiei**

*Traian Vasilcau*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lacrima Basarabiei

Pentru Viorel Patrascu

Te-au năvălit cascadele divine,

În suflet, și-n tăceri, și-n vise-ți curg.

Lacrima Basarabiei e-n tine,

Ea-ți face răsărit orice amurg.

Te-au subjugat cuvintele senine,

Ți-a prădat inima aseară-o stea.

Lacrima Basarabiei e-n tine,

E leac ceresc, fă să nu scapi de ea!

Doar astă lacrimă-i și Leac și Boală

De care-atins să cînți înaripat.

E cea mai luminoasă-n ceruri școală

Și pe pămînt--duhovnicesc palat!

Pășește-ncet, parcă plutind spre sine

Și-ntruna nu uita, spre a mai fi:

"Lacrima Basarabiei e-n tine

Și într-o zi---ocean---va răbufni!"

15 mai 2015